Naiselta meni hermot naapurin laulusessioihin Lappeenrannassa.

Nainen hermostui naapurinsa lauluun, haukkui tämän laulutaidot ja sai sakot kunnianloukkauksesta. Kuvituskuva. MOSTPHOTOS

Naapurissa asuvaa paria Facebookissa maanvaivaksi kutsunut ja näiden laulua sian teurastukseen verrannut lappeenrantalainen nainen on tuomittu Etelä-Karjalan käräjäoikeudessa kunnianloukkauksesta 90 euron sakkoihin.

– Vaikken miekää mikää hyvä laulaja oo mut silti laulan kyl paremmi ja valitsen kappaleet sen mukaan mikä sattuu miun äänelle. Tolla ei toiminu mikää siin ja ääniki kuulostaa sialta jota teurastetaa, nainen kirjoitti.

36-vuotiaan nainen kuvaili naapurihuoneistossa asunutta paria Facebook-sivustollaan toukokuussa 2017. Kaikkien luettavissa ollut teksti oli perin suorasukaista.

– Muuteki elämä helvetin vaikeeta, tuskasta ja terveys reistaa stressin takia ni siihe päälle kärsiä päivittäi noita maanvaivoja jotka kuulus suomalaisversioon ohjelmasta helvetilliset naapurit. Kuiteki äske sain makeet naurut parvekkeel, kuuntelin et sikaako ne siel teurastaa, mut sit hokasin et sehä luulee laulavansa.. ei, se ei ole musiikkia korville, nainen tykitti.

Hän kirjoitti myös aikomuksestaan nauhoittaa seuraavalla kerran naapurien lauluesityksiä.

Kihlakunnansyyttäjä vaati Etelä-Karjalan käräjäoikeudessa naiselle rangaistusta kunnianloukkauksesta. Perusteena naapuriparin kuvaaminen maanvaivaksi, heidän suosittamisensa ohjelmaan helvetilliset naapurit ja naapurien lauluäänien vertaaminen sianteurastuksesta kantautuvaan ääneen.

Sakkoja

Nainen tunnusti menetelleensä syytteessä mainitulla tavalla, mutta hän kiisti syyllistyneensä rikokseen. Naisen valitti naapurien häirinneen hänen elämäänsä monin erilaisilla teoilla kuten hankkimalla hoitokoiran ja siirtelemällä raskaita huonekaluja pitkin päivää. Musiikkiakin naapurit olivat soittaneet.

Käräjäoikeuden mielestä naisen käyttämät ilmaisut oli tarkoitettu loukkaaviksi. Ne ovat olleet omiaan aiheuttamaan halveksuntaa naapuriparia kohtaan.

Käräjäoikeuden mielestä naisen olisi tullut selvittää väittämänsä häirintä muulla tavoin.

Etelä-Karjalan käräjäoikeus on tuominnut naiselle 15 kuuden euron päiväsakkoa, eli hän joutuu maksamaan 90 euroa.

Oikeuden päätös ei ole vielä lainvoimainen, eli siitä voi valittaa hovioikeuteen.